I. Mikloš, podpredseda vlády a minister financií SR: (2003-07-03):
Uznesením vlády Slovenskej republiky č. 359 z 24. mája 2000 vláda vyslovila súhlas s uzavretím tejto dohody. Dohoda bola podpísaná dňa 6. marca 2003 v Taškente. Uznesením vlády č. 274 z 23. apríla 2003 vláda vyslovila súhlas s dodatkom dohody, ktorým bola schválená doložka prednosti medzinárodnej zmluvy pred zákonmi podľa čl. 7 ods. 5 Ústavy Slovenskej republiky. V snahe vytvoriť priaznivé podnikateľské prostredie sa Slovenská republika a Uzbecká republika rozhodli uzavrieť zmluvu o zamedzení dvojitého zdanenia, keďže v súčasných hospodárskych vzťahoch má Slovenská republika s Uzbekistanom v oblasti medzinárodného zdanenia bezzmluvný vzťah. Cieľom tejto dohody je vytvoriť právny rámec na rozvoj všestranných a vzájomne výhodných hospodárskych vzťahov. Uplatňovaním dohody bude právo na daň z jednotlivých zdrojov rozdelené objektívne medzi oba zmluvné štáty. Dohoda rieši prekrývanie daňových sústav Slovenskej republiky a Uzbeckej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Dohoda sa tak stáva jednou z najdôležitejších podmienok rozvoja vzájomných zahraničnoobchodných vzťahov. Význam tejto dohody spočíva aj v rozvoji spolupráce daňových administratív pri predchádzaní daňových únikov. Dohoda sleduje objektívne rozdelenie práv na zdanenie príjmu medzi štát zdroja a štát, v ktorom má príjemca sídlo alebo bydlisko. Text dohody je vypracovaný v súlade s ustanoveniami modelovej daňovej zmluvy OECD, ktorá je pre Slovenskú republiku ako členskú krajinu OECD východiskovou zmluvou a prostriedkom na harmonizáciu medzinárodného konania. Táto zmluva nebude mať negatívny dosah na štátny rozpočet, naopak, rozvojom hospodárskych vzťahov sa predpokladá pozitívny vplyv. Keďže je dohoda v zmysle vnútroštátneho právneho poriadku Slovenskej republiky zmluvou prezidentskej povahy, musí byť predložená na schválenie Národnej rade Slovenskej republiky. Dohoda priamo zakladá práva a povinnosti fyzických osôb alebo právnických osôb pri zamedzení dvojitého zdanenia. Dohoda nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná. Pokiaľ ide o otázku zlučiteľnosti tejto dohody o zamedzení dvojitého zdanenia s právom Európskej únie, zamedzenie dvojitého zdanenia je vo výlučnej národnej pôsobnosti členských štátov Európskej únie. Ďakujem pekne za pozornosť. P. Rusko, podpredseda NR SR: Ďakujem pekne pánovi podpredsedovi. Prosím určeného spoločného spravodajcu z výboru pre financie, rozpočet a menu pána poslanca Karola Fajnora, aby informoval Národnú radu o výsledku rokovania výborov o tomto návrhu vlády. K. Fajnor, poslanec: Ďakujem pekne. Vážený pán predsedajúci, vážené panie poslankyne, vážení páni poslanci, vážený pán podpredseda vlády a minister financií, dovoľte mi, aby som vás oboznámil so spoločnou správou Výboru Národnej rady pre financie, rozpočet a menu, Ústavnoprávneho výboru Národnej rady, Výboru Národnej rady pre hospodárstvo, privatizáciu a podnikanie o výsledku prerokovania návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku podľa tlače 245a v druhom čítaní. Predseda Národnej rady Slovenskej republiky rozhodnutím č. 263 z 10. júna t. r. pridelil návrh na vyslovenie súhlasu Národnej rady Slovenskej republiky s touto dohodou Výboru Národnej rady pre financie, rozpočet a menu, Ústavnoprávnemu výboru Národnej rady a Výboru Národnej rady pre hospodárstvo, privatizáciu a podnikanie. Ako gestorský výbor určil výbor pre financie, rozpočet a menu. Uvedené výbory prerokovali predmetný návrh dohody. Gestorský výbor nedostal do začatia rokovania o návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku stanoviská poslancov Národnej rady podané v súlade s § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady. K predmetnej dohode zaujali výbory Národnej rady Slovenskej republiky tieto stanoviská: Ústavnoprávny výbor Národnej rady po prerokovaní návrhu uznesením č. 179 z 18. júna odporučil Národnej rade vysloviť súhlas s návrhom. Výbor Národnej rady pre hospodárstvo, privatizáciu a podnikanie po prerokovaní návrhu svojím uznesením č. 130 z 25. júna odporučil Národnej rade opäť vysloviť s návrhom súhlas. Gestorský Výbor Národnej rady pre financie, rozpočet a menu prerokoval tento návrh 16. júna a prijal uznesenie č. 126 s odporúčaním pre Národnú radu s návrhom vysloviť súhlas. Z uznesení výborov Národnej rady uvedených pod bodom III tejto správy nevyplynuli žiadne pozmeňujúce a doplňujúce návrhy. Gestorský výbor na základe stanovísk výborov odporúča Národnej rade Slovenskej republiky podľa čl. 86 písm. d) Ústavy Slovenskej republiky, aby vyslovila súhlas s predloženou dohodou a aby zároveň rozhodla, že Dohoda medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. Správa výborov Národnej rady o návrhu na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku bola schválená uznesením gestorského výboru č. 146 z 26. júna 2003. Uznesením gestorský výbor určil spoločného spravodajcu a poveril ho predniesť túto správu. Vážený pán predsedajúci, žiadam o otvorenie rozpravy. P. Rusko, podpredseda NR SR: Ďakujem pekne. Otváram rozpravu, pričom konštatujem, že písomne sa neprihlásil do rozpravy nikto. Otváram možnosť prihlásiť sa do rozpravy ústne. Konštatujem, že sa neprihlásil nikto. Končím rozpravu. Ďakujem pekne pánom predkladateľom a spoločnému spravodajcovi. Pokračujeme druhým a tretím čítaním o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Slovinskou republikou o zamedzení dvojitého zdanenia a zabránení daňovému úniku v odbore daní z príjmov a z majetku . Návrh vlády ste dostali ako tlač 246, spoločnú správu výborov máte ako tlač 246a. Návrh vlády odôvodní podpredseda vlády a minister financií Slovenskej republiky Ivan Mikloš. Prosím, aby sa ujal slova.